সপ্তাহান্তে শিয়ালদহের ডিভিশনে ব্যাপক ট্রেন বাতিল, দমদমে ৭ ঘণ্টার ট্রাফিক ব্লকের ঘোষণা

কলকাতা: পূর্ব রেলের (Eastern Railways) শিয়ালদহ (Sealdah Division) ডিভিশনে সপ্তাহান্তে বড় ধরনের রদবদল আসছে ট্রেন চলাচলে। দমদম জংশনে (Dumdum Junction) ট্র্যাক রক্ষণাবেক্ষণের জন্য শনিবার রাত ১০টা ৩০ মিনিট থেকে রবিবার ভোর ৫টা ৩০ মিনিট পর্যন্ত সাত ঘণ্টার ট্রাফিক ব্লক ঘোষণা করেছে রেল। এই কারণে বনগাঁ, বারাসত, হাসনাবাদ ও ডানকুনি রুটের একাধিক লোকাল ট্রেন বাতিল করা হয়েছে।

রবিবার শিয়ালদা–বারাসত, বারাসত–শিয়ালদা, শিয়ালদা–বনগাঁ, বনগাঁ–শিয়ালদা, শিয়ালদা–ডানকুনি ও ডানকুনি–শিয়ালদা সহ মোট ছ’টি লোকাল চলবে না। পাশাপাশি কয়েকটি লোকাল ট্রেনের যাত্রাপথও সংক্ষিপ্ত করা হয়েছে। ডাউন বনগাঁ–শিয়ালদা, আপ শিয়ালদা–বনগাঁ, ডাউন হাসনাবাদ–শিয়ালদা এবং আপ শিয়ালদা–হাসনাবাদ লোকাল শিয়ালদার বদলে দমদম ক্যান্টমেন্ট স্টেশন পর্যন্ত বা সেখান থেকে যাত্রা শুরু করবে।

আরও পড়ুন: রবিবার মেট্রোর সময়সূচিতে বদল, সকাল সকাল পরিষেবা, প্রথম মেট্রো কখন?

শুধু লোকাল নয়, প্রভাব পড়ছে এক্সপ্রেস ট্রেনেও। নিউ আলিপুরদুয়ার–তিস্তা তোর্সা, মালদা টাউন–শিয়ালদা, সহর্সা–শিয়ালদা হাটে বাজারে এক্সপ্রেস এবং হলদিবাড়ি–শিয়ালদা দার্জিলিং মেল নির্ধারিত সময়ের তুলনায় দেরিতে ছাড়বে। রেল কর্তৃপক্ষ জানিয়েছে, যাত্রী নিরাপত্তা নিশ্চিত করতে এবং ট্র্যাকের দীর্ঘমেয়াদি রক্ষণাবেক্ষণের স্বার্থেই এই সিদ্ধান্ত নেওয়া হয়েছে। যাত্রীদের রেল অ্যাপ বা স্টেশন নোটিস দেখে ভ্রমণের আগে সময়সূচি যাচাই করে নেওয়ার পরামর্শ দেওয়া হয়েছে।